
Text rozhodnutia
Súd: Krajský súd Bratislava Spisová značka: 1S/278/2019 Identifikačné číslo súdneho spisu: 1019201732 Dátum vydania rozhodnutia: 02. 07. 2020 Meno a priezvisko sudcu, VSÚ: JUDr. Marta Barková ECLI: ECLI:SK:KSBA:2020:1019201732.1 Uznesenie Krajský súd v Bratislave v právnej veci žalobcu: B.. M. H., D. XX, XXX XX Q. G., zastúpený: Mgr. Soňa Grošaftová, advokátka, so sídlom Hodžova 13, 010 01 Žilina, proti žalovanému: Ministerstvo dopravy a výstavby Slovenskej republiky, sekcia výstavby, Námestie slobody 6, 810 05 Bratislava, P.O.Box 100, za účasti: Národná diaľničná spoločnosť a.s., Dúbravská cesta 14, 841 04 Bratislava, IČO: 35 919 001, zastúpený: GARAJ & Partners s.r.o., Jozefská 3, 811 06 Bratislava o preskúmanie zákonnosti rozhodnutia žalovaného č. 26938/2019/SV/81725 zo dňa 07.10.2019, takto r o z h o d o l : Krajský súd v Bratislave p o s t u p u j e vec Krajskému súdu v Nitre. o d ô v o d n e n i e : 1. Žalobou doručenou Krajskému súdu v Bratislave dňa 20.12.2019 sa žalobca domáha preskúmania zákonnosti rozhodnutia žalovaného č. 26938/2019/SV/81725 zo dňa 07.10.2019, ktorým žalovaný zamietol odvolanie žalobcu a potvrdil rozhodnutie Okresného úradu Nitra, odbor výstavby a bytovej politiky č. OU-NR-OVBP2-2019/000673-24 zo dňa 15.07.2019, ktorým došlo pre účely realizácie stavby rýchlostná komunikácia „R1 Beladice - F. U.“ k.ú. W. L., vedených Správou katastra Zlaté Moravce na LV č. XXXX k vyvlastneniu novovytvorených parciel geometrickým plánom č. 31628826-76/2008 a to: - C-KN p. č. XXXX/XXX vedená ako ostatná plocha v podiele 1/8 - iny, ktorému podielu prislúcha vyvlastnená výmera 166,125 m2 - C-KN p. č. XXXX/XXX vedená ako ostatná plocha v podiele 1/8 - iny, ktorému podielu prislúcha vyvlastnená výmera 198,375 m2 - C-KN p. č. XXXX/XXX vedená ako ostatná plocha v podiele 1/8 - iny, ktorému podielu prislúcha vyvlastnená výmera 225,375 m2 vlastnícky patriace žalobcovi a k určeniu náhrady za vyvlastnené nehnuteľnosti v celkovej výške 3 934,47 eura. 2. Podľa § 97 zákona č. 162/2015 Z. z. Správny súdny poriadok (ďalej len „SSP“), ak tento zákon neustanovuje inak, správny súd kedykoľvek počas konania prihliada na to, či sú splnené podmienky, za ktorých môže správny súd konať a rozhodnúť (ďalej len „procesné podmienky“). 3. Podľa § 10 SSP, na konanie a rozhodovanie v správnom súdnictve sú vecne príslušné krajské súdy, ak tento zákon neustanovuje inak. 4. Podľa § 13 ods. 1 SSP, miestne príslušným je krajský súd, v ktorého obvode má sídlo orgán verejnej správy, ktorý rozhodol v prvom stupni, ak tento zákon neustanovuje inak. 5. Podľa § 18 ods. 2 SSP, ak správny súd zistí, že nie je vecne, miestne alebo kauzálne príslušný, postúpi vec uznesením príslušnému správnemu súdu. Nižší správny súd je postúpením veci vyšším správnym súdom viazaný. 6. Podľa § 18 ods. 5 SSP, právne účinky spojené s podaním žaloby alebo iného podania zostávajú pri postúpení veci zachované. 7. V uvedenej právnej veci správny súd po skúmaní procesných podmienok zistil, že nie je miestne príslušný na konanie o podanej žalobe. V prejednávanej veci rozhodoval v prvom stupni Okresný úrad Nitra, odbor výstavby a bytovej politiky, ktorý má sídlo v Nitre a teda miestne (aj vecne) príslušným je Krajský súd v Nitre, keďže v jeho obvode má sídlo orgán verejnej správy, ktorý vo veci rozhodoval v prvom stupni. 8. Nakoľko v uvedenej veci bolo zistené, že Krajský súd v Bratislave nie je miestne príslušným na konanie v predmetnej veci, vec bude po právoplatnosti tohto uznesenia postúpená Krajskému súdu v Nitre. 9. Toto rozhodnutie senát Krajského súdu v Bratislave prijal pomerom hlasov 3:0 (§ 3 ods. 9 zákona č. 757/2004 Z.z. v znení zákona č. 33/2011 Z.z.). Poučenie: Proti tomuto uzneseniu nie je prípustná kasačná sťažnosť (§ 439 ods. 2 písm. d) SSP).

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2020:1019201732.1 (dáta aktuálne k 3. 11. 2026). Záväzné je znenie zverejnené súdom.




